钦定古今图书集成/明伦汇编/家范典/第046卷 > 春秋四传 > 《王使归仲子赗》
## 钦定古今图书集成/明伦汇编/家范典/第046卷 > 春秋四传 > 《王使归仲子赗》

《春秋》隐公元年：“秋七月，天王使宰咺来归惠公仲子
之赗。”

《左传》：“缓且子氏未薨，故名。天子七月而葬，同轨毕至，
诸侯五月；同盟至，大夫三月；同位至士逾月，外姻至，
赠死不及尸，吊生不及哀，豫凶事，非礼也。”

《公羊传》：“宰者何？官也。咺者何？名也。曷为以官氏？宰士
也。惠公者何？隐之考也。仲子者何？桓之母也。何以不
称夫人？桓未君也。赗者何？丧事有赗。赗者，盖以马以
乘马，束帛乘马曰赗，货财曰赙，衣被曰襚。桓未君，则
诸侯曷为来赗之？隐为桓立，故以桓母之丧告于诸
侯。然则何言尔？成公意也。”其言来何？不及事也。其言
“惠公仲子”何？兼之？兼之，非礼也。何以不言“及仲子？”仲
子微也。

《穀梁传》：“母以子氏，仲子者何？惠公之母，孝公之妾也。
礼，赗人之母则可，赗人之妾则不可。君子以其可辞
受之，其志不及事也。赗者何也？乘马曰赗，衣衾曰襚，
贝玉曰含，钱财曰赙。”

《胡传》：“上古应时称号，故其名三变。《春秋》以天自处，创
制立名，系王于天，为万世发，其义备矣。冢宰称宰，咺
者，名也。王朝公卿书官，大夫书字，上士、中士书名，下
士书人。咺位六卿之长而名之，何也？仲子，惠公之妾
尔。以天王之尊，下赗诸侯之妾，是加冠于屦，人道之
大经拂矣。天王，纪法之宗也；六卿，纪法之守也。议纪”
法而修诸朝廷之上，则与闻其谋；颁纪法而行诸邦
国之间，则专掌其事，而承命以赗诸侯之妾。是坏法
乱纪，自王朝始也。《春秋》重嫡庶之分，故特贬而书名，
以见宰之非宰也。或曰：“僖公之母成风，亦庄公妾也，
其卒也，王使荣叔归含且赗。其葬也，王使召伯来会
葬。”下赗诸侯之妾而名其宰，荣、召何以书？字而不名
也？于前赗仲子，则名冢宰，于后葬成风，王不称天，其
法严矣。

〈大全〉程子曰：“王者奉若天道，故称天王。其命曰天命，其讨曰天讨。尽此道者，王道也。后世以智力把持天下者，霸道也。《春秋》因王命以正王法，称天王以奉天命。夫妇人伦之本，最当先正。春秋之时，嫡庶僭乱，圣人犹谨其名分男女之配，终身不变者也，故无再娶之礼。大夫而下，内无主则家道不立，故不得已有再娶之”礼。天子诸侯内职具备，后夫人已可以摄治，无再娶之礼。《春秋》之始，尚有疑焉。故仲子羽数特异僖公，而后无复辨矣。《春秋》因其窃号而书之，以志僭乱。仲子系惠公而言，故正其名，不曰夫人，曰惠公。仲子，谓惠公之仲子，妾称也。以夫人礼赗人之妾，不天，乱伦之甚也。然《春秋》之始，天王之义未见，故不可。去天而名咺，以见其不王。王臣虽微，不名，况于宰乎？赵氏曰：“天子而赗妾母，是起僭也。”汪氏曰：“在《礼》，君不抚仆妾，以其贱也。外臣之妾而天王赗之，何以宗法则于天下乎？”张氏曰：“惠公以去年薨，仲子卒之年月不可知，或亦去年也。天子于诸侯有赗礼，所以褒有功而厚其终也。诸侯无再娶之”礼。惠公牵于私爱，宠庶妾而立为夫人，正犯以妾为妻之戒，渎乱夫妇之纲，乃天讨之所当加。九伐之法，所谓犯令陵政，盖此类也。平王不能正惠公之罪，反厚其送终之礼，遣冢宰而来赗，冢宰不能以纪法诏王，乃奉命以赗上僭之妾。仲尼以《春秋》之初，方书“天王”以立法，于是贬冢宰于上中士之例，深罪其以百揆之尊，瘝官失职，一至于此，贬其臣则君可知矣。凡《春秋》之书，以尊者而贬，从卑者之例，必有大罪极恶而后加焉，不可以常事观也。